Document ID: 32000D2298

Eiropas Parlamenta Un Padomes Lēmums Nr. 2298/2000/EK
(2000. gada 28. septembris),
ar ko groza Padomes Lēmumu 96/411/EK par Kopienas lauksaimniecības statistikas uzlabošanu
(Dokuments attiecas uz EEZ)
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, jo īpaši tā 285. pantu,
ņemot vērā Komisijas priekšlikumu [1],
saskaņā ar Līguma 251. pantā noteikto kārtību [2],
tā kā:
(1) Padomes 1996. gada 25. jūnija Lēmums 96/411/EK par Kopienas lauksaimniecības statistikas uzlabošanu [3] ir formulēts nolūkā ļaut šai statistikai sekmīgāk pildīt no kopējās lauksaimniecības politikas izrietošās prasības attiecībā uz informāciju.
(2) Komisijas ziņojumā Eiropas Parlamentam un Padomei par Lēmuma 96/411/EK īstenošanas gaitu šā Lēmuma piemērošana ir vērtēta pozitīvi.
(3) Vēl nav pabeigts process, kurā valstu statistikas sistēmas pielāgo prasībām, kas izriet no izmaiņām kopējā lauksaimniecības politikā.
(4) Sakarā ar kopējās lauksaimniecības politikas iekšējo attīstību un tādu ārējo aspektu kā paplašināšanās austrumu virzienā, un jauna daudzpusējo tirdzniecības sarunu raunda atvēršanu ir jāuzlabo statistikas vajadzību apzināšana un attiecīgā gadījumā ir nepieciešami pasākumi, lai pildītu esošos reglamentējošos noteikumus, kas nosaka kopējās lauksaimniecības politikas statistikas datu apjomu, kas dalībvalstīm ir jāsniedz Komisijai.
(5) Padomes 1998. gada 22. decembra Lēmumā 1999/126/EK par Kopienas statistikas programmu 1998. līdz 2002. gadam [4] ir ieteikts turpināt darbu pie esošās lauksaimniecības statistikas uzlabošanas un turpmākās attīstības plānošanas, ņemot vērā labāku atbilstību kopējās lauksaimniecības politikas vajadzībām.
(6) Lēmuma 96/411/EK spēkā esamības termiņš ir jāpagarina.
(7) Ņemot vērā pieredzi, jāgroza daži punkti Lēmumā 96/411/EK, lai, cita starpā, vienkāršotu to īstenošanu.
(8) Šis Lēmums visam programmas darbības laikam paredz finansējuma apjomu, kas budžeta lēmējinstitūcijai, veicot ikgadējo budžeta procedūru, ir jāņem vērā vispirms atbilstoši 33. punktam Iestāžu nolīgumā, kas 1999. gada 6. maijā noslēgts starp Eiropas Parlamentu, Padomi un Komisiju [5].
(9) Lēmuma 96/411/EK īstenošanai nepieciešamie pasākumi jāpieņem saskaņā ar Padomes 1999. gada 28. jūnija Lēmumu 1999/468/EK, ar ko nosaka Komisijai piešķirto izpildpilnvaru īstenošanas procedūras [6].
(10) Ir jāturpina esošā priekšizpēte, lai noteiktu, vai ir tehniski iespējams izveidot datu bāzi attiecībā uz atbalsta maksājumu, ko veic ELVGF (Garantiju nodaļa), un kādi resursi tam vajadzīgi,
IR PIEŅĒMUŠI ŠO LĒMUMU.
1. pants
Lēmumu 96/411/EK groza šādi.
1. Lēmuma 2. panta a) punktu aizstāj ar šādu:
"a) no II pielikumā noteiktajām statistikas jomām definē tās prioritārās statistikas jomas, uz kurām nākošajā gadā var attiecināt pasākumus dalībvalstu līmenī;"
2. Lēmuma 3. pantu aizstāj ar šādu:
"3. pants
Piemērošanas termiņi un procedūra
Kopienas lauksaimniecības statistikas pielāgošanas procesu, kas paredzēts 1. pantā, turpina laikposmā no 2000. līdz 2002. gadam. Komisija to koordinē ar tehniskās rīcības plānu palīdzību, kā noteikts 4. pantā. Pēc šā termiņa Eiropas Parlaments un Padome var lemt par procesa pagarinājumu atbilstoši 11. pantā paredzētiem Komisijas priekšlikumiem."
3. Svītro 4. panta 2. punktu.
4. Lēmuma 5. pantu aizstāj ar šādu:
"5. pants
Dalībvalstu ziņojumi
Dalībvalstis Komisiju informē:
a) ne vēlāk kā katra gada 31. maijā - par savu nodomu, ja tāds pastāv, piedalīties nākošā gada prioritārajos pasākumos, pievienojot īstenošanas projektu kopsavilkumu un izmaksu tāmi;
b) pēc tam, kad Komisija ir pieņēmusi tehniskās rīcības plānu, iesniedz darba plānu attiecībā uz katru pasākumu, kas tās skar;
c) pēc katra pasākuma izpildes - iesniedz īsu ziņojumu par pasākuma īstenošanu, kurā tās piedalījušās.
Dokumentos, kas iesniedzami atbilstoši a), b) un c) punktam, jāiekļauj ieplānotās īstenošanas metožu izmaiņas, veicamie darbi, konstatētās grūtības un ierosinājumi to pārvarēšanai, valsts un Kopienas resursi, ko paredzēts izmantot, un ierosinājumi uzlabojumiem Kopienas līmenī. Identificē pasākumus, kam vajadzīgs Kopienas finanšu atbalsts.
Ievērojot procedūru, kas izklāstīta 10. pantā, Komisija izveido vienkāršotas standarta formas, lai atvieglotu šādu ziņu sniegšanu."
5. Ar šo lēmuma 6. pantu groza šādi:
a) minētā panta 3. punktu aizstāj ar šādu:
"3. Ieguldījumu izmaksā dalībvalstīm divās maksājuma daļās, no kurām pirmo, kas pasākuma izmaksās veido 30 % Kopienas daļas, maksā avansā pēc tam, kad Komisijai paziņots un tā apstiprinājusi attiecīgā pasākuma darba plānu. Atlikušo daļu izmaksā pēc tam, kad dalībvalsts iesniegusi Komisijai un tā ir apstiprinājusi ziņojumu par pasākuma īstenošanu. Komisija, sadarbojoties ar dalībvalstu kompetentām iestādēm, veic pārbaudes uz vietas, ko tā uzskata par vajadzīgām."
b) pievieno šādu punktu:
"4. Šīs programmas izpildes finansējumu laikposmam no 2000. līdz 2002. gadam nosaka 3 miljonu EUR apmērā.
Ikgadējās apropriācijas apstiprina budžeta lēmējinstitūcija, ievērojot finanšu plānu."
6. Lēmuma 10. pantu aizstāj ar šādu:
"10. pants
1. Komisijai palīdz Lauksaimniecības statistikas pastāvīgā komiteja, še turpmāk tekstā "Komiteja".
2. Ja izdarīta atsauce uz šo pantu, piemēro Lēmuma 1999/468/EK 4. un 7. pantu, ņemot vērā minētā lēmuma 8. panta noteikumus.
Lēmuma 1999/468/EK 4. panta 3. punktā paredzētais termiņš ir trīs mēneši.
3. Komiteja pieņem savu reglamentu."
7. Lēmuma 11. pantā skaitli "1999." aizstāj ar skaitli "2002.".
8. Lēmumā iekļauj šādu pantu:
"11.a pants
Datu bāze par ELVGF (Garantiju nodaļas) maksājumiem
Komisija turpina esošo priekšizpēti, lai noteiktu, vai tehniski iespējams izveidot datu bāzi attiecībā uz maksājumiem, ko veic ELVGF (Garantiju nodaļa), lai cita starpā katra saņēmēja līmenī iekļautu datus par saņemtā atbalsta līmeni, attiecīgās platības un dzīvnieku skaitu, un lai noteiktu šādu datu apstrādei vispiemērotāko datorsistēmu.
Komisija ne vēlāk kā līdz 2001. gada 31. decembrim iesniedz Eiropas Parlamentam un Padomei ziņojumu par šīs priekšizpētes rezultātiem un par resursiem (tehniskajiem, finanšu un cilvēkresursiem), kas būtu vajadzīgi datu bāzes ieviešanai un datu statistiskai apstrādei."
2. pants
Šis lēmums stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
3. pants
Šis lēmums ir adresēts dalībvalstīm.
Briselē, 2000. gada 28. septembrī

Labels: 4
19
6